b"\n_START_ARTICLE_\nGenerolas kapitonas\n_START_PARAGRAPH_\nGenerolas kapitonas (angl. captain general)\xc2\xa0\xe2\x80\x93 auk\xc5\xa1tos vadovaujan\xc4\x8dios karin\xc4\x97s pareigos.\n_START_SECTION_\nIstorija\n_START_PARAGRAPH_\nGenerolo kapitono pareigos pasirod\xc4\x97 XIV a. Tada generolas kapitonas b\xc5\xabdavo kariuomen\xc4\x97s ar laivyno vyriausiasis vadas. Manoma, kad tai galb\xc5\xabt buvo pirmas karinis laipsnis, kurio pavadinime buvo \xc5\xbeodis generolas. \xc5\xa0is laipsnis buvo paplit\xc4\x99s XVI\xe2\x80\x93XVII a., bet skirtingose \xc5\xa1alyse rei\xc5\xa1k\xc4\x97 kiek skirtingas pareigas. XVIII a. jis naudotas re\xc4\x8diau, generolus kapitonus \xc4\x97m\xc4\x97 keisti laipsniai generolas ir feldmar\xc5\xa1alas. Pasibaigus Napoleono karams generol\xc5\xb3 kapiton\xc5\xb3 prakti\xc5\xa1kai nebeliko, i\xc5\xa1skyrus Ispanij\xc4\x85 ir buvusias jos kolonijas.\n_START_SECTION_\nVenecijos respublika\n_START_PARAGRAPH_\nVenecijos respublikoje generolas kapitonas buvo vyriausiasis karinio laivyno vadas karo metu. Pirmas generolas kapitonas pamin\xc4\x97tas dar 1370\xc2\xa0m. \xc5\xa0is laipsnis buvo naudojamas iki Venecijos respublikos \xc5\xbelugimo XVIII a. pabaigoje.\n_START_SECTION_\nDid\xc5\xbeioji Britanija\n_START_PARAGRAPH_\nPirma kart\xc4\x85 pamin\xc4\x97tas XVI a. 2-i\xc4\x85 de\xc5\xa1imtmet\xc4\xaf, tada generolas kapitonas buvo nuolatinis visos kariuomen\xc4\x97s vyriausiasis vadas. XVII a. \xc5\xa1ios pareigos buvo da\xc5\xbenos, o XVIII a. generolais kapitonais buvo tik Marlboro hercogai (angl. Duke of Marlborough, 1702\xc2\xa0m. ir 1714\xc2\xa0m.) ir Ormondo hercogas (angl. Duke of Ormonde; 1711\xc2\xa0m.)._NEWLINE_Valdant Hanoverio dinastijai \xc5\xa1is titulas buvo u\xc5\xbemir\xc5\xa1tas, o paskutin\xc4\xaf kart\xc4\x85 buvo atgaivintas 1799\xc2\xa0m., kai j\xc4\xaf 1799\xc2\xa0m. suteik\xc4\x97 Jorko hercogui._NEWLINE_Generolo kapitono titulas da\xc5\xbenai b\xc5\xabdavo susietas su valstyb\xc4\x97s galva kaip su ginkluot\xc5\xb3j\xc5\xb3 paj\xc4\x97g\xc5\xb3 vadu. Taip generolais kapitonais ma\xc5\xbedaug iki XIX a. vidurio buvo Anglijos karaliai, taip pat\xc2\xa0\xe2\x80\x93 lordas protektorius Oliveris Kromvelis.\n_START_SECTION_\nNyderlandai\n_START_PARAGRAPH_\nMauricas van Nasau (ol. Maurits van Nassau) 1587\xc2\xa0m. gavo titulus S\xc4\x85jungos generolas kapitonas ir generolas admirolas, kurie, kaip ir \xc5\xa1tathalterio titulas, tapo paveldimi Orange-Nassau dinastijoje, kol 1786\xc2\xa0m. juos panaikino Nyderland\xc5\xb3 parlamentas.\n_START_SECTION_\nIspanijos armija\n_START_PARAGRAPH_\nXV a. antroje pus\xc4\x97je generolo kapitono laipsnis \xc4\x97m\xc4\x97 reik\xc5\xa1ti ne tik lauko kariuomen\xc4\x97s vyriausi\xc4\x85j\xc4\xaf vad\xc4\x85, bet ir atskir\xc5\xb3 kariuomen\xc4\x97s r\xc5\xab\xc5\xa1i\xc5\xb3 (artilerijos, karali\xc5\xa1kosios gvardijos) vyriausi\xc4\x85 vad\xc4\x85, kas rei\xc5\xa1k\xc4\x97, kad ta kariuomen\xc4\x97s r\xc5\xab\xc5\xa1is tapusi gana autonomi\xc5\xa1ku korpusu._NEWLINE_Iki Granados \xc5\xbelugimo 1492\xc2\xa0m. \xc5\xa1\xc4\xaf titul\xc4\x85 gavusiems karininkams tur\xc4\x97davo visi\xc5\xa1kai paklusti asmenys, pavald\xc5\xabs karinei teisei (isp. fuero militar) tam tikrame regione. \xc5\xa0ie karininkai taip pat veikdavo ir kaip regiono kariuomen\xc4\x97s ir kit\xc5\xb3 karini\xc5\xb3 institucij\xc5\xb3 vadai. Einant laikui \xc5\xa1i pareigyb\xc4\x97 susiliejo su auk\xc5\xa1\xc4\x8diausios civilin\xc4\x97s vald\xc5\xbeios tokiame regione pareigybe._NEWLINE__NEWLINE_Generolo kapitono karin\xc4\x97 pareigyb\xc4\x97 (regiono auk\xc5\xa1\xc4\x8diausias karinis teritorinis vadas) Ispanijoje i\xc5\xa1liko iki XX a. 9-to de\xc5\xa1imtme\xc4\x8dio prad\xc5\xbeios._NEWLINE_XVII a. pabaigoje ar pa\xc4\x8dioje XVIII a. prad\xc5\xbeioje Ispanijos kariuomen\xc4\x97je ir laivyne atsirado asmeninis generolo kapitono karinis laipsnis, kuris buvo auk\xc5\xa1\xc4\x8diausias Ispanijos karini\xc5\xb3 laipsni\xc5\xb3 sistemoje, pana\xc5\xa1iai kaip Pranc\xc5\xabzijos mar\xc5\xa1alas. Ispanijos karaliai vilk\xc4\x97davo karin\xc4\x99 uniform\xc4\x85 su generolo kapitono atskyrio \xc5\xbeenklais. Vienas \xc5\xbeinom\xc5\xb3 generol\xc5\xb3 kapiton\xc5\xb3 buvo Valeriano Weyler, kuris 1896\xe2\x80\x931897\xc2\xa0m. buvo Kubos generalgubernatorius._NEWLINE__NEWLINE_Antrosios Ispanijos respublikos laikais 1931\xe2\x80\x931938\xc2\xa0m. laipsnis buvo panaikintas, bet vald\xc5\xbei\xc4\x85 per\xc4\x97m\xc4\x99s Fransiskas Frankas laipsn\xc4\xaf atstat\xc4\x97. Nuo 1999\xc2\xa0m. laipsnis rezervuotas valdan\xc4\x8diam monarchui._NEWLINE_Nuo laipsnio atk\xc5\xabrimo 1938\xc2\xa0m. \xc5\xa1\xc4\xaf laipsn\xc4\xaf tur\xc4\x97jo tik F. Frankas, Agust\xc3\xadn Mu\xc3\xb1oz Grandes (1956), Camilo Alonso Vega (1972), Chuanas Karlosas I (1975\xc2\xa0m.).\n_START_SECTION_\nIspanijos laivynas\n_START_PARAGRAPH_\nIspanijos laivyne generolo kapitono titulas kito pana\xc5\xa1iai kaip ir kariuomen\xc4\x97je._NEWLINE_XVI ir XVII a. du pagrindiniai laivyno generol\xc5\xb3 kapiton\xc5\xb3 postai buvo isp. Capit\xc3\xa1n-General de la Armada de la Mar Oceana 'vyriausiasis laivyno vadas Atlanto vandenyne' ir isp. Capit\xc3\xa1n-General de Galeras 'vyriausiasis laivyno vadas Vidur\xc5\xbeemio j\xc5\xabroje'._NEWLINE_XVI a. generolas kapitonas Ispanijos laivyne tapo specifine pareigybe. Karalius skirdavo generol\xc4\x85 kapiton\xc4\x85 vadovauti laivynui. Pagal dyd\xc4\xaf galeon\xc5\xb3 laivynas da\xc5\xbeniausiai atitikdavo eskadr\xc4\x85, nes jame retai b\xc5\xabdavo daugiau kaip dvylika galeon\xc5\xb3, o kiti laivai\xc2\xa0\xe2\x80\x93 ma\xc5\xbeesni prekybiniai. Tokiam laivynui vadovaujantis generolas kapitonas tur\xc4\x97davo visi\xc5\xa1k\xc4\x85 jurisdikcin\xc4\x99 vald\xc5\xbei\xc4\x85. Antrasis laivyno vadas, kur\xc4\xaf skirdavo generolas kapitonas, vadinosi isp. almirante 'admirolas', jis buvo atsakingas u\xc5\xbe laivyno navigacij\xc4\x85 ir susijusius klausimus._NEWLINE_Ispanijoje 1939\xe2\x80\x931975\xc2\xa0m. valdant nacionalistams isp. Capit\xc3\xa1n General de la Armada laipsn\xc4\xaf tur\xc4\x97jo vienintelis \xc5\xbemogus\xc2\xa0\xe2\x80\x93 kaudiljas, generalisimas Fransiskas Frankas.\n_START_SECTION_\nPranc\xc5\xabzija\n_START_PARAGRAPH_\nGenerolo kapitono karinis laipsnis retkar\xc4\x8diai buvo naudojamas ir Pranc\xc5\xabzijoje. XVII a. ir XVIII a. prad\xc5\xbeioje generolas kapitonas buvo laipsnis \xc5\xbeemesnis u\xc5\xbe Pranc\xc5\xabzijos mar\xc5\xa1al\xc4\x85 ir auk\xc5\xa1tesnis u\xc5\xbe generol\xc4\x85 leitenant\xc4\x85. Pranc\xc5\xabzijos karalius tada buvo generolas kapitonas, o kariaujan\xc4\x8diai kariuomenei vadovaudavo jo atstovai generolai leitenantai.\n_START_SECTION_\nBavarijos karalyst\xc4\x97\n_START_PARAGRAPH_\nBavarijos karalyst\xc4\x97je generolas kapitonas (vok. Generalkapit\xc3\xa4n) buvo karali\xc5\xa1kosios gvardijos hart\xc5\xa1ier\xc5\xb3 (vok. Hartschier) vadas. \xc5\xa0ias pareigas u\xc5\xbeimdavo auk\xc5\xa1to rango karininkas.\n_START_SECTION_\nD. Britanijos kariuomen\xc4\x97\n_START_PARAGRAPH_\n\xc5\xa0iuolaikin\xc4\x97je D. Britanijos ir kai kuri\xc5\xb3 Taut\xc5\xb3 Sandraugos \xc5\xa1ali\xc5\xb3 kariuomen\xc4\x97se generolais kapitonais da\xc5\xbenai vadina ceremonin\xc4\xaf artilerijos korpuso vadov\xc4\x85. Pvz., D. Britanijos karalien\xc4\x97 El\xc5\xbebieta II dabar yra Garbingosios Artilerijos Kuopos (angl. Honourable Artillery Company), Karali\xc5\xa1kojo Artilerijos pulko (angl. Royal Regiment of Artillery), Karali\xc5\xa1kosios Kanados Artilerijos (angl. Royal Canadian Artillery), Karali\xc5\xa1kosios Australijos Artilerijos (angl. Royal Australian Artillery) ir Karali\xc5\xa1kosios Naujosios Zelandijos Artilerijos (angl. Royal New Zealand Artillery) generolas kapitonas. Ji yra ir Karali\xc5\xa1kojo Naujosios Zelandijos \xc5\xa0arvuo\xc4\x8di\xc5\xb3 Korpuso (angl. Royal New Zealand Armoured Corps) generolas kapitonas._NEWLINE_Kitas generolas kapitonas vadovauja Karalien\xc4\x97s Leibgvardijai \xc5\xa0kotijoje\xc2\xa0\xe2\x80\x93 Karali\xc5\xa1kajai Lankinink\xc5\xb3 Kuopai (angl. Royal Company of Archers). Dabar \xc5\xa1ias pareigas u\xc5\xbeima David Ogilvy, 13-tasis Airlie erlas.\n_START_SECTION_\nD. Britanijos laivynas\n_START_PARAGRAPH_\n\xc5\xa0iuo metu Karali\xc5\xa1k\xc5\xb3j\xc5\xb3 j\xc5\xabr\xc5\xb3 p\xc4\x97stinink\xc5\xb3 ceremoninis vadovas yra generolas kapitonas princas Filipas.\n_START_SECTION_\nBolivija\n_START_PARAGRAPH_\nBolivijoje valstyb\xc4\x97s galva kadencijos metu kaip ginkluot\xc5\xb3j\xc5\xb3 paj\xc4\x97g\xc5\xb3 vadovas turi generolo kapitono laipsn\xc4\xaf ir garb\xc4\x97s rang\xc4\x85, net jei yra civilis asmuo.\n_START_SECTION_\n\xc4\x8cil\xc4\x97\n_START_PARAGRAPH_\nKai kariuomen\xc4\x97s vyriausiasis vadas ir valstyb\xc4\x97s galva yra tas pats asmuo, jis gauna nuolatin\xc4\xaf generolo kapitono rang\xc4\x85. \xc4\x8cil\xc4\x97s istorijoje buvo trys tokie atvejai\xc2\xa0\xe2\x80\x93 Bernardo O\xe2\x80\x99Higgins, Ramon Freire ir Augusto Pinochet Ugarte. Dabartiniai rinkim\xc5\xb3 nuostatai draud\xc5\xbeia vyriausiajam vadui tapti prezidentu.\n_START_SECTION_\nIspanijos ginkluotosios paj\xc4\x97gos\n_START_PARAGRAPH_\nIspanijoje generolas kapitonas (isp. capit\xc3\xa1n general) yra auk\xc5\xa1\xc4\x8diausias karinis rangas, nuo 1999\xc2\xa0m. rezervuotas karaliui. NATO karini\xc5\xb3 laipsni\xc5\xb3 sistemoje \xc5\xa1is rangas atitinka OF-11 lyg\xc4\xaf (iki 1999\xc2\xa0m.\xc2\xa0\xe2\x80\x93 OF-10 lyg\xc4\xaf)."